b'\n_START_ARTICLE_\nGorenjska\n_START_PARAGRAPH_\nGor\xc3\xa9njska (nem\xc5\xa1ko Oberkrain, italjansko Alta Carniola) je gorata alpska pokrajina ob zgornjem delu reke Save v Sloveniji, severno in severozahodno od Ljubljane, med razvodnico s So\xc4\x8do na zahodu, razvodnico z Dravo na severu, razvodnico s Savinjo na vzhodu, Posavskim hribovjem ter Ljubljano na jugu. Obsega pogorja Karavank, zahodno, kamni\xc5\xa1ko stran Kamni\xc5\xa1ko-Savinjskih Alp ter vzhodni del Julijskih Alp. Jedro Gorenjske je 300 do 500 metrov visoka Ljubljanska kotlina, ki sega od Ljubljane do \xc5\xbdirovnice in Bleda. _NEWLINE_Pokrajina spada med gospodarsko najbolj razvite predele Slovenije z mo\xc4\x8dno in raznovrstno industrijo, obrtjo in turizmom, tako poletnim kot zimskim. V kmetijstvu izstopa \xc5\xbeivinoreja in poleg nje izkori\xc5\xa1\xc4\x8danje gozdov._NEWLINE_Ve\xc4\x8dja mesta so Kranj, Jesenice, Dom\xc5\xbeale, Tr\xc5\xbei\xc4\x8d, \xc5\xa0kofja Loka, Kamnik in Medvode._NEWLINE_Notranje se Gorenjska deli na Zgornjo Gorenjsko (Jesenice, Radovljica), Osrednjo Gorenjsko (Kranj, \xc5\xa0kofja Loka)., Vzhodno Gorenjsko (Dom\xc5\xbeale, Kamnik).\n_START_SECTION_\nKmetijstvo in gozdarstvo\n_START_PARAGRAPH_\nGorenjska ima 10.5 odstotka skupne slovenske povr\xc5\xa1ine, 6.4 odstotka vseh obdelovalnih zemlji\xc5\xa1\xc4\x8d v Sloveniji, 7.6 odstotka kmetijskih zemlji\xc5\xa1\xc4\x8d, 12.4 odstotka gozdov in kar 20.7 odstotkov nerodovitnega sveta. Vseh kmetijskih zemlji\xc5\xa1\xc4\x8d je 62231 ha, od tega 11922 ha njiv in vrtov, 1887 ha sadovnjakov, 48205 ha travnikov in pa\xc5\xa1nikov ... Veliko kmetijskih zemlji\xc5\xa1\xc4\x8d je v hribovskem in vi\xc5\xa1inskem obmo\xc4\x8dju.\n_START_SECTION_\nGospodarstvo\n_START_PARAGRAPH_\nV industriji prevladujejo tri panoge: proizvodnja elektri\xc4\x8dnih strojev in aparatov, proizvodnja kon\xc4\x8dnih lesnih izdelkov in kovinsko predelovalna industrija.\n_START_SECTION_\nNare\xc4\x8dje\n_START_PARAGRAPH_\nGovor z obmo\xc4\x8dja Gorenjske spada prete\xc5\xbeno v gorenjsko nare\xc4\x8dno skupino. Gorenjsko nare\xc4\x8dje velja za dokaj enotno nare\xc4\x8dje. Posebnosti gorenjske nare\xc4\x8dne skupine sta le vzhodnogorenjski govor (Tuhinjska Dolina) in na jugozahodu sel\xc5\xa1ko nare\xc4\x8dje. Govor v obmo\xc4\x8dju \xc5\xa0kofje Loke in poljanske doline pa spada v rovtarsko nare\xc4\x8dno skupino (\xc5\xa1kofjelo\xc5\xa1ko nare\xc4\x8dje, poljansko nare\xc4\x8dje). Na skrajnem vzhodu Gorenjske je \xc5\xa1e Medijski govor (Zagorje), ki pa spada \xc5\xbee v Posavsko nare\xc4\x8dje, ki pa je del ve\xc4\x8dje \xc5\xa1tajerske nare\xc4\x8dne skupine.\n_START_SECTION_\nPodnebje in rastje\n_START_PARAGRAPH_\nPodnebje je gorsko mrzle zime in mila poletja. Rastje v gorah je gorsko ru\xc5\xa1evje, malo zelenja, malo dreves, v kotlini je veliko rastja.'